ঢাকা, ১৩ জুলাই (শীর্ষ নিউজ ডটকম): ১৫ জুলাই দেশের প্রথম স্যাটেলাইট টেলিভিশন চ্যানেল এটিএন বাংলার ১৪তম বর্ষপূর্তি। ১৫ বছরে পদার্পণ উপলক্ষে দুই দিনব্যাপী বিশেষ অনুষ্ঠানমালার আয়োজন করেছে চ্যানেলটি। ১৪ এবং ১৫ জুলাই প্রচার হবে বর্ষপূর্তির বিশেষ অনুষ্ঠানমালা। বিশেষ এই আয়োজনে রয়েছে নাটক, টেলিফিল্ম, পূর্ণদৈর্ঘ্য বাংলা ছায়াছবি, ম্যাগাজিন অনুষ্ঠান, ছোটদের অনুষ্ঠান, সঙ্গীতানুষ্ঠান, টক শো, লাইভ সাংস্কৃতিক অনুষ্ঠানসহ নানা আয়োজন। ১৪ জুলাই সকাল ৯টা ১৫ মিনিটে ছোটদের অনুষ্ঠান নাচি তা ধিন ধিন  দিয়ে শুরু হবে বর্ষপূর্তির বিশেষ আয়োজন। বেলা ১১টা ৪৫ মিনিটে রয়েছে পূর্ণদৈর্ঘ্য বাংলা ছায়াছবি জীবন সংসার। জাকির হোসেন রাজু পরিচালিত এ চলচ্চিত্রটিতে অভিনয় করেছেন সালমান শাহ, শাবনূর, ফারুক এবং ববিতা। হাসান আহমেদ চৌধুরী কিরনের পরিচালনায় বিশেষ টক শো প্রচার হবে বিকাল ৪টা ১০ মিনিটে। সঙ্গীতানুষ্ঠান গানে আনন্দে জন্মদিন প্রচার হবে বিকাল সাড়ে ৫টায়। বিশেষ নাটক একটি রিপোর্ট ও বেঁচে উঠার গল্প প্রচার হবে রাত ৮টায়। পান্থ শাহরিয়ারের রচনায় নাটকটি পরিচালনা করেছেন শহীদুজ্জামান সেলিম। অভিনয়ে রয়েছেন রিচি, সোলায়মান, রোজি  সিদ্দিক, অপি করিম, শ্যামল এবং শহীদুজ্জামান সেলিম। সানজিদা হানিফ পরিচালিত ম্যাগাজিন অনুষ্ঠান পাঁচফোড়ন প্রচার হবে রাত ৯টা ১০ মিনিটে।  এটিএন বাংলা পরিবারের সদস্যদের অংশগ্রহণে সাংস্কৃতিক অনুষ্ঠান প্রচার হবে রাত ১০টা ৪৫ মিনিটে। বসুন্ধরা সিটিস্থ এটিএন বাংলার স্টুডিও থেকে মধ্যরাত পর্যন্ত অনুষ্ঠানটি সরাসরি সম্প্রচারিত হবে। নাচ, গান, হাস্যোরস এবং স্কিড দিয়ে সাজানো হবে অনুষ্ঠানটি। ১৫ জুলাই সকাল সাড়ে ১০টা থেকে এটিএন বাংলার স্টুডিও থেকে সরাসরি সমপ্রচারিত হবে কেক কাটা এবং অতিথিদের শুভেচ্ছা বিনিময়। বিশেষ বায়োগ্রাফিকাল  অনুষ্ঠান আমি তোমাদেরই লোক প্রচার হবে দুপুর ৩টা ২০ মিনিটে। এটিএন বাংলার বিভিন্ন রিয়েলিটি শোর তারকাদের নিয়ে ম্যাগাজিন অনুষ্ঠান এটিএন স্টার শো প্রচার হবে বিকাল ৫টা ৪০ মিনিটে। অনুষ্ঠানটি পরিচালনা করেছেন শম্পা মাহমুদ। টেলিফিল্ম শীলবাড়ি প্রচার হবে রাত ৮টায়। বৃন্দাবন দাস রচিত এবং সালাউদ্দিন লাভলু পরিচালিত এ টেলিফিল্মে অভিনয় করেছেন এটিএম শামসুজ্জামান, চঞ্চল চৌধুরী, নাদিয়া, নূপুর, শামীম জামান, শিরিন আলম, বৃন্দাবন দাস এবং খুশী। নাটক অপুর একদিন প্রচার হবে রাত ১১টায়। প্রসুন রহমানের রচনায় নাটকটি পরিচালনা করেছেন মাহফুজ  আহমেদ। নাটকটিতে অভিনয় করেছেন মাহফুজ আহমেদ, নাঈম, মোনালিসা, মহিউদ্দিন বাহার, নাজমুল হুদা বাচ্চু প্রমুখ। (শীর্ষ নিউজ ডটকম/এমএইচ/এম/২২.১০ ঘ.)